KOMMISSIONENS BESLUTNING af 2. oktober 1997 om vedtagelse af planen for tildeling til medlemsstaterne af midler, der kan afholdes over 1998-budgettet, og som skal dække udgifterne til levering af levnedsmidler fra interventionslagre til de socialt dårligst stillede personer i Fællesskabet (97/660/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet (1), ændret ved forordning (EF) nr. 2535/95 (2), særlig artikel 6,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (3), senest ændret ved forordning (EF) nr. 150/95 (4), særlig artikel 3, stk. 4, og artikel 6, stk. 2, og

ud fra følgende betragtninger:

Kommissionens forordning (EØF) nr. 3149/92 (5), senest ændret ved forordning (EØF) nr. 267/96 (6), vedrører gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet; i overensstemmelse med artikel 2 i ovennævnte forordning skal Kommissionen for at gennemføre ordningen for levering af sådanne levnedsmidler til de socialt dårligst stillede personer vedtage en plan, som finansieres med de bevillinger, der er til rådighed for regnskabsåret 1998; planen skal bl.a. indeholde oplysning om mængden af hver type produkt, der kan udtages fra interventionslagrene til uddeling i hver medlemsstat, og de finansielle midler, der er fastsat til gennemførelse af planen i hver medlemsstat; planen skal endvidere indeholde en angivelse af størrelsen af de bevillinger, der skal afsættes til at dække omkostningerne ved intern EF-transport af interventionsprodukterne som omhandlet i artikel 7 i forordning (EØF) nr. 3149/92;

med henblik på denne plan har alle de medlemsstater, der er berørt af aktionen, givet de i henhold til artikel 1 i forordning (EØF) nr. 3149/92 krævede oplysninger;

med henblik på planens gennemførelse bør det anføres, hvilke omregningskurser der skal anvendes på midler, som tildeles medlemsstaterne og artikel 3, stk. 4, i forordning (EØF) nr. 3813/92 bør anvendes;

for at budgetmidlerne kan blive udnyttet optimalt, bør der tages hensyn til, i hvilket omfang medlemsstaterne udnyttede de midler, de fik tildelt i de foregående regnskabsår;

i henhold til artikel 2, stk. 2, i forordning (EØF) nr. 3149/92 har Kommissionen under udarbejdelsen af denne plan rådført sig med de vigtigste organisationer, der er fortrolige med de socialt dårligst stillede personers problemer i Fællesskabet;

de i denne beslutning fastsatte foranstaltninger er i overensstemmelse med udtalelse fra de berørte forvaltningskomitéer -

VEDTAGET FØLGENDE BESLUTNING:

Artikel 1

For regnskabsåret 1998 leveres levnedsmidler til de socialt dårligst stillede personer i Fællesskabet i henhold til forordning (EØF) nr. 3730/87 på grundlag af den årlige uddelingsplan, der er fastsat i bilaget.

Artikel 2

Alle beløb i ecu omregnes til national valuta efter kursen pr. 1. oktober 1997, der offentliggøres i De Europæiske Fællesskabers Tidende, C-udgaven.

Artikel 3

Denne beslutning er rettet til medlemsstaterne.

Udfærdiget i Bruxelles, den 2. oktober 1997.

På Kommissionens vegne

Karel VAN MIERT

Medlem af Kommissionen

(1) EFT L 352 af 15. 12. 1987, s. 1.

(2) EFT L 260 af 31. 10. 1995, s. 3.

(3) EFT L 387 af 31. 12. 1992, s. 1.

(4) EFT L 22 af 31. 1. 1995, s. 1.

(5) EFT L 313 af 30. 10. 1992, s. 50.

(6) EFT L 36 af 14. 2. 1996, s. 2.

BILAG

Årlig uddelingsplan for regnskabsåret 1998

a) Finansielle midler, der stilles til rådighed for planens gennemførelse i hver medlemsstat

>TABELPOSITION>

b) Mængde af hver type produkt, der kan udtages fra interventionslagre til uddeling i hver medlemsstat inden for de i litra a) nævnte beløb:

>TABELPOSITION>

c) og d) Midler, der stilles til rådighed for Luxembourg med henblik på køb på EF-markedet af:

- oksekød: 17 375 ECU

- mælkepulver: 24 662 ECU.

I henhold til artikel 2, stk. 3, og artikel 5, stk. 1, i forordning (EØF) nr. 3149/92 omregnes disse beløb til national valuta ved hjælp af de landbrugsomregningskurser, der gjaldt den 1. oktober 1997.

De bevillinger, der er nødvendige for at dække omkostningerne ved intern EF-overførsel af interventionsprodukter, fastsættes til 1 mio. ECU.